Návrh na preklasifikovanie programu č. 02U Úradu vlády SR na medzirezortný program

Program č. 02U je programom PHARE a bol schválený Finančným memorandom 1999 uzatvoreným medzi Slovenskou republikou a Európskou komisiou pod názvom Program tolerancie k menšinám. 
Základ pre jeho programovanie tvorili priority predvstupových dokumentov Partnerstvo pre vstup a Národný program pre prijatie Acquis Communautaire .
Program má tri hlavné podprogramy:
1.	Školiaci program pre miestne úrady a mienkotvorcov  -  č. 02U01
2.	Verejná informačná kampaň o menšinách v elektronických médiách- č. 02U02
3.	Zvýšenie úrovne vyučovania a učenia sa jazykov na školách s menšinovým vyučovacím jazykom a zriadenie rómskeho vzdelávacieho, informačného, dokumentačného, poradenského a konzultačného centra – č. 02U03
Programové dokumenty boli vypracované Sekciou ľudských práv a menšín ÚV SR – Odbor koordinácie projektov, pod gesciou podpredsedu vlády SR pre ľudské práva, menšiny a regionálny rozvoj a v prípade podprogramu 02U03 aj Ministerstvom školstva SR.
Ciele Programu sú najmä:
- zvýšenie tolerancie k národnostným menšinám v štátnej správe, samospráve, ako aj medzi občanmi v Slovenskej republike
- zlepšenie postavenia národnostných menšín prostredníctvom rozvoja ich výchovno-vzdelávacieho systému, so zameraním na rómsku národnostnú menšinu
V súvislosti s financovaním projektov PHARE sa slovenská strana zaviazala spolufinancovať tieto projekty zo štátneho rozpočtu. Na základe tohto faktu, vláda SR na svojom rokovaní dňa 18. 7. 2001 a dňa 30. 8. 2001 uznesením číslo 791/2001 súhlasila s návrhom programov v rozpočte na rok 2002 za kapitolu Úradu vlády SR a uložila vedúcemu Úradu vlády SR zabezpečiť realizáciu programov v roku 2002. Súčasťou tohto návrhu je aj Program tolerancie k menšinám č. 02U. Ministerstvo financií oznámilo v rámci rozpisu schváleného rozpočtu, že v rozpočte kapitoly Všeobecná pokladničná správa sú v roku 2002 zabezpečené aj finančné prostriedky na spolufinancovanie programu č. 02U pre kapitolu Úradu vlády SR.
Keďže je jeden z podprogramov (č. 02U03) implementovaný a odborne koordinovaný Ministerstvom školstva celý program má vzhľadom na dosahované ciele nadrezortný charakter. V tejto súvislosti je preto potrebné s cieľom efektívnej implementácie preklasifikovanie programu č. 02U Úradu vlády SR na medzirezortný program a v nadväznosti na túto zmenu presunúť prostriedky (určené pre kapitolu Úradu vlády SR) na spolufinancovanie podprogramu 02U03 z kapitoly Všeobecná pokladničná správa na kapitolu Ministerstva školstva SR. Touto zmenou sa stane gestorom medzirezortného programu Úrad vlády SR a účastníkom medzirezortného programu Ministerstvo školstva SR.
Po schválení uznesenia vládou SR, ministerstvo školstva požiada o vykonanie rozpočtového opatrenia na použitie finančných prostriedkov určených na spolufinancovanie podprogramu 02U03 ministerstvo financií. Žiadosť bude obsahovať návrh, na čo majú byť prostriedky použité, ako aj súhlas gestora Programu č. 02U s účelom ich použitia.